La primera "acció directa pacífica" pretén demostrar que la "força de la gent no té límits" ACN Barcelona.-La Crida per la Democràcia, que inclou l'ANC i Òmnium Cultural, ha instat a retirar diners en efectiu dels "cinc principals" bancs i fer-ho "prioritàriament" de 8h a 9h o "durant tot el matí" d'aquest divendres. És la seva primera "acció directa pacífica" i pretén demostrar que la "força de la gent no té límits", diu el missatge que ha distribuït la Crida per la Democràcia a través de les seves xarxes socials aquest dijous a la nit. El text fa una crida a desplaçar-se a una entitat bancària i treure'n una quantitat en efectiu –"No ho oblidis, són els teus diners"-, i en particular anima els clients de Banc Sabadell i CaixaBank a expressar-se si estan en "desacord" amb la decisió de traslladar la seu social fora de Catalunya. El missatge aposta per una "economia catalana dinàmica" i per això proposa que els ciutadans facin un donatiu, es gastin o es guardin els diners retirats. La primera acció de la Crida per la Democràcia vol demostrar que "la força de la gent no té límits": "La suma de cadascú de nosaltres pot canviar-ho tot", diu el missatge que s'ha distribuït aquesta nit.  "Nosaltres oferim diàleg i l'estat espanyol ha respost amb l'empresonament de Jordi Sànchez i Jordi Cuixart. Som milions i actuant tots junts pacíficament i cívica farem sentir el nostre clam", rebla el text de la Crida per la Democràcia.  Un vídeo sobre 'La força d la gent'  Poca estona abans de llençar aquest missatge, per les xarxes la Crida per la Democràcia també ha publicat un vídeo promocional de les "accions directes pacífiques" sota el lema 'La força de la gent'. "Et diran que tu no pots, que ets insignificant, però recorda: no estàs sol, som molts i junts ho podem tot; amb accions directes pacífiques demostrem la força de la gent", es llegeix al vídeo amb imatges com la d'una caiguda de peces de dòmino i una gota d'aigua en un bassal.

Summary: La Crida per la Democràcia insta a una retirada massiva d'efectiu dels bancs aquest divendres


El president d’Alemanya, Frank-Walter Steinmeier, ha parlat durant la seva visita a Roma sobre la situació a Catalunya. Steinmeier, exministre d'Exteriors de Merkel, ha afirmat que "els sentiments i els posicionaments" de la gent "no són secundaris" i ha assegurat que seria un “error” tractar les emocions de “simplement irracionals”.  “Des del Regne Unit, passant per Catalunya, fins a Polònia i Grècia, cal prendre seriosament els sentiments de la gent”, ha indicat. En aquest sentit, el president ha volgut remarcar que “els sentiments tenen les seves raons” i ha destacat que en el procés d’integració europea això no sempre es va considerar. “Un projecte d’aquest tipus només pot arribar a bon port a la llarga si els cors i les ànimes hi són”, ha conclòs. Tot i això, Steinmeier també ha volgut recordar que la política no només ha de “reaccionar” als sentiments sinó que també necessita raonar “fredament”. El president té prevista una entrevista amb el Papa Francesc.

Summary: El President d’Alemanya diu que cal "prendre seriosament" els sentiments de la gent a Catalunya


El servei s'ha tallat per l'atropellament d'una persona a Barberà del Vallès ACN Barberà del Vallès.-La circulació ferroviària a l'R4 entre les estacions de Cerdanyola del Vallès i Sabadell Sud ha quedat restablerta a les 14 hores. Els trens aniran recuperant progressivament els seu horari de pas habitual. Des de les 12 hores la circulació ha quedat interrompuda per l'atropellament d'una persona a l'estació de Barberà del Vallès. El tren afectat havia sortit de Martorell a les 10.51 en direcció a Terrassa. Durant la incidència, Renfe ha habilitat un servei alternatiu per carretera en aquest tram per tal de garantir la mobilitat dels viatgers.

Summary: Restablerta la circulació ferroviària a l'R4 entre Cerdanyola i Sabadell sud


Els Mossos d'Esquadra i la Guàrdia Urbana han impulsat un protocol conjunt d'actuació per millorar les actuacions a persones amb agitació psicomotora per tal de minimitzar-ne el risc, així com per millorar-ne l'atenció. El protocol, que s'ha signat aquest dijous per a la seva posada en marxa, actualitza el protocol previ amb l'objectiu de millorar la coordinació entre els diferents cossos policials i amb el Servei d'Emergències Mèdiques (SEM) per tal de facilitar l'atenció i l'acompanyament a la persona agitada des de l'inici fins a l'alta hospitalària. Tant la Guàrdia Urbana com els Mossos d'Esquadra ja estan formant els seus agents i es preveu que el protocol es comenci a aplicar a finals del mes d'abril a Barcelona.

Summary: Mossos i Guàrdia Urbana impulsen un protocol per millorar les actuacions a persones agitades per minimitzar-ne el risc


L'IPC ha registrat un creixement interanual de l'1,7% a Catalunya ACN Madrid.-Els preus han pujat una dècima al juny a la demarcació de Barcelona en relació al mes anterior i han situat la taxa anual de l'IPC en un 1,8%, tres dècimes per sota de la registrada el maig, segons ha publicat aquest dijous l'Institut Nacional d'Estadística espanyol (INE). Els preus han pujat una dècima al juny a Catalunya i han situat la taxa anual de l'índex general en un 1,7%, quatre dècimes per sota de la registrada el maig. Al conjunt de l'estat espanyol, els preus s'han mantingut estables en termes mensuals entre el juny i el mes anterior (0,0%) i l'IPC anual s'ha situat en un 1,5%, quatre dècimes per sota de la registrada el maig. L'habitatge, el transport, la restauració i l'oci han estat, en termes generals, les partides que han encarit més el preu de la vida.

Summary: Els preus pugen una dècima al juny en relació al maig a Barcelona i situen la inflació anual en l'1,8%


Transports Metropolitans de Barcelona (TMB) ha afirmat que no hi ha "motius laborals" per a la vaga anunciada pels sindicats al Metro durant els dies del Mobile World Congress, de dues hores per torn els quatre dies de la fira. És un plantejament de vaga "de baix cost", és a dir, amb el "màxim perjudici" al servei i el "mínim descompte salarial", que TMB considera "del tot contrari a l'interès públic" i al dret a la mobilitat dels ciutadans. També recorda que el conveni col·lectiu de Metro té vigència fins a finals del 2019 i que s'aplica "de manera constructiva i favorable a la plantilla". Sobre la presència d'amiant a alguns dels equipaments del metro, TMB recorda que està desenvolupant el pla de gestió d'aquest material "amb el màxim rigor i en diàleg permanent amb els afectats i amb tota la plantilla", seguint "tots els protocols" de salut i en contacte amb l'Agència de Salut Pública.  En aquest sentit assegura que amb el coneixement actual, amb les mesures adoptades en els trens i les instal·lacions, i "segons confirmen les anàlisis ambientals, no existeix risc d'exposició" a fibres d'amiant "ni per als treballadors ni per als usuaris". A més indica que l'automatització "tampoc pot ser un pretext" perquè no vol dir "en cap cas" reduir personal ni disminuir la plantilla, sinó "aprofitar" l'evolució tecnològica per donar "més contingut" als llocs de treball i millorar el servei.  Per exemple, TMB subratlla que l'obertura i tancament d'estacions en remot existeix des del 2009 en "desenes" d'estacions i que, "lluny de reduir-se", la plantilla ha augmentat en 237 persones els últims anys. Pel que fa a acomiadaments, TMB afirma que no n'hi ha hagut més enllà dels que es van dictar el novembre del 2016 "per motius disciplinaris", perquè un grup de treballadors "expedien denuncies falses per quedar-se els diners de les multes". Així doncs, la direcció de TMB emplaça els sindicats a mantenir els fòrums de diàleg "existents" per buscar les "millors solucions" als reptes de la xarxa de metro com a "columna vertebral" de la mobilitat metropolitana.

Summary: TMB afirma que no hi ha "motius laborals" per a la vaga anunciada al Metro


La Policia Local de Manresa ha detingut, aquest dilluns a la matinada, un noi de 18 anys per un presumpte robatori amb violència i intimidació. Els fets, explica el cos policial, han tingut lloc als volts de les cinc. Una patrulla que circulava per la zona de la plaça Gispert ha estat aturada per un home que els ha dit que dos nois l'acabaven d'agredir i robar. Els agents han localitzat els nois a prop de l'indret, un dels quals ha estat identificat per la víctima com l'autor de l'agressió. Arran dels fets, la policia l'ha detingut. Per la seva part la víctima ha estat traslladada, amb pronòstic lleu, a l'Hospital de Sant Joan de Déu de Manresa.

Summary: Detingut un noi per un robatori amb força a Manresa


El president de la Generalitat en funcions, Artur Mas, ha replicat a la líder de C's, Inés Arrimadas, que les lleis "injustes" s'han de combatre per poder modificar-les. Sinó les dones no podrien votar ni una persona de color negre no seria presidenta dels Estats Units, ha posat com a exemples per concloure que d'aquesta manera ha canviat la història de la humanitat. En el seu torn de rèplica, Mas ha demanat a Arrimadas que respecti el resultat del 27-S i ha preguntat en quin altre parlament hi ha una diferència tan gran entre la primera i la segona força. Així mateix , ha defensat que s'ho ha "currat molt" per arribar a ser president de la Generalitat i ha recordat que no fa ni 5 anys que ocupa el càrrec.

Summary: Mas replica a Arrimadas que les lleis "injustes" s'han de combatre per poder canviar la història de la humanitat


L'Ajuntament de Sort ha aprovat una taxa municipal per l'estesa aèria sobre sol públic de cablejat elèctric. Amb aquesta taxa el consistori pallarès ha vist una nova possibilitat d'aconseguir més recursos econòmics pel municipi. L'alcalde de Sort, Raimon Monterde, ha explicat que aquesta taxa s'aplicarà el 2018 i suposarà uns ingressos d'uns 14.000 euros per l'ajuntament. L'import l'haurà d'abonar la companyia Red Eléctrica de España. Monterde ha afegit que es tracta d'una ordenança reguladora de la taxa per la utilització privativa o aprofitament especial del domini públic local. Ara, s'obre un període de 30 dies per presentar al·legacions a aquesta taxa, abans de la seva aprovació definitiva. Aquesta mesura s'ha aprovat després que el Suprem permetés cobrar aquesta taxa a les elèctriques i establis que els ajuntaments també poden crear una taxa per a les empreses que compten amb xarxes que travessen el terme municipal, però que no van directament vinculades a la prestació de serveis al municipi. La taxa va en funció dels quilòmetres de cablejat elèctric que sobrevolen el municipi i depenent de la categoria del terreny pel qual passa.

Summary: L'Ajuntament de Sort aprova una taxa pel pas del cablejat elèctric de les línies d'alta tensió pel municipi


El sindicat USPAC dels Mossos d'Esquadra ha denunciat que els agents de la comissaria de Ripoll treballen sense calefacció des de fa dues setmanes. El problema es va generar quan es va acabar la biomassa amb la què funciona. Uns dies més tard va arribar l'encàrrec però aleshores la caldera va fallar, i des de llavors la temperatura a l'interior de la comissaria ronda els set graus. El portaveu del sindicat USPAC dels Mossos, Josep Miquel Milagros, lamenta una situació que ha qualificat de "patètica i lamentable". "A més del perjudici pels policies, també ho és per a ciutadans que venen a posar una denúncia i han de patir aquesta situació", ha reblat.  Milagros també ha lamentat que el servei de manteniment que el departament té contractat no és capaç d'arreglar la caldera i només pot fer-ho el tècnic oficial que la va instal·lar. "Avui és diumenge, demà últim dia de l'any, pots comptar que fins el dia 2 potser estan els companys treballant a set graus. No és normal", assenyala. A més, el portaveu d'USPAC ha volgut recordar que la temperatura a la que treballen els Mossos a Ripoll és "molt més baixa" que a d'altres llocs de Catalunya al carrer. Milagros explica que aquest és un "problema recurrent" de Ripoll, i que fins ara no ho havien denunciat però que aquesta vegada han volgut fer-ho públic per tal que l'administració es "posi les piles". "No pot ser que cada any estiguem a la mateixa situació", remarca Milagros. I és que aquest no és el primer cop que la caldera de la comissaria de Ripoll s'espatlla. De fet, Milagros assegura que "tenen problemes constantment". "Volem que s'arregli, que s'hi posi solució i algú que controli si queda o no biomassa perquè no passin aquestes coses", conclou Milagros. Decebuts amb l'uniforme El portaveu d'USPAC ha tornat a criticar els problemes que tenen amb l'uniforme. Milagros considera "penós" que els policies hagin de treballar amb un uniforme dissenyat fa 36 anys. "No és funcional i no ajuda al policia a fer la seva feina", assenyala. En aquest sentit, també ha carregat en relació a la renovació del material quan es gasta. Especialment crític ha estat amb el problema amb les botes que fan servir els agents. "Són de mala qualitat, i al final veus que els companys es porten les de casa", conclou Milagros.

Summary: Denuncien que la comissaria dels Mossos de Ripoll no té calefacció des de fa dues setmanes


L'Audiència de Girona ha absolt l'olotí acusat de fer tocaments i magrejar una adolescent a prop de la plaça de Braus la nit de Sant Joan del 2017. El tribunal no es creu la menor perquè, segons recull la sentència, al llarg d'aquest temps ha arribat a explicar fins a quatre versions diferents dels fets. I en algunes, recull literalment l'Audiència, el processat "hauria de tenir un mínim de quatre mans" per fer els tocaments que la noia descrivia. L'Audiència de Girona a més, també se sorprèn que, "veient tantes incongruències", les psicòlogues asseguressin al judici que el relat de la menor era creïble. L'acusat s'enfrontava a 8 anys de presó per abús sexual, a passar-se'n 10 més en llibertat vigilada i a haver de pagar una indemnització de 1.500 euros. "La Sala considera que el relat de la menor no supera el test de credibilitat". Ras i curt. A l'hora de sentenciar el cas, l'Audiència de Girona no es creu la denunciant. I per això, absol l'acusat del delicte d'abús sexual. Els fets que el van portar a judici es remuntaven a la nit de Sant Joan del 2017. Segons sostenia la fiscalia, cap a quarts d'una de la matinada, el processat passejava el gos per la zona de la plaça de Braus d'Olot quan va trobar-se amb l'adolescent. Una noia que, aleshores, tenia 13 anys. L'acusació relatava que, després de cridar-li l'atenció, l'home va agafar la menor per darrere, la va immobilitzar, li va tocar el cul i li va magrejar els pits per sota de la roba. Durant el judici, però, el processat va negar tots els càrrecs. L'home, que ara té 44 anys, va relatar que aquella nit va ser l'adolescent qui se li va apropar per demanar-li si tenia foc. I que quan ell li va dir que no fumés i li va retreure que tingués un porro de marihuana a les mans, la menor es va encabritar i se'n va anar amenaçant-lo. Poc després, els Mossos d'Esquadra el van detenir. Nombroses contradiccions Al judici, la menor va declarar a porta tancada. Però segons recull la sentència, l'Audiència no es creu res del que va dir. Sobretot, tenint en compte que durant tota la instrucció del cas, i també davant del tribunal, va arribar a explicar fins a quatre versions diferents dels tocaments. La sentència, a més, recull que dues d'aquestes versions són "literalment impossibles des d'un punt de vista material". Perquè si haguessin passat com va descriure la menor, el processat hauria de tenir "un mínim de quatre braços per poder agafar la menor per l'esquena i, de manera simultània, magrejar-li les natges amb les dues mans". I el tribunal diu un mínim de quatre braços perquè, precisa la sentència, n'haurien calgut fins a cinc si, a més, el processat "no havia deixat anar la corretja amb què passejava el gos". La sentència també recull que, de les diferents versions, la que l'adolescent va explicar al judici va ser "la més inconcreta i elusiva" de totes. I que al tribunal li sorprèn que apareguin "tantes contradiccions" a l'hora d'explicar uns fets que van passar en un període "tan curt" de temps (perquè segons la tesi de la fiscalia, els tocaments haurien durant uns set segons). Per últim, la Secció Tercera –que és qui ha jutjat el cas- també se sorprèn que, davant de tantes "incongruències", les dues psicòlogues que van examinar la menor declaressin al judici que els abusos eren "creïbles". "Però la nostra funció no és jutjar la seva feina, que d'altra banda habitualment és de provada competència; n'hi ha prou amb dir que en cap cas podem estar d'acord amb les seves conclusions", hi afegeix la sentència.  Per això, l'Audiència de Girona absol el processat i també li retira l'ordre d'allunyament i la prohibició de comunicar- se amb la menor que li va imposar el jutjat després que el detinguessin. La sentència no és ferma i en un termini de deu dies s'hi pot presentar recurs d'apel·lació davant del Tribunal Superior de Justícia de Catalunya (TSJC).

Summary: L'Audiència absol l'olotí acusat de magrejar una adolescent a prop de la plaça de Braus perquè no es creu la menor


Imatge inèdita la que s'ha vist aquest dissabte pels carrers de Barcelona, amb l'arribada a l'avinguda Maria Cristina, de més de 500 tractors. Així finalitzava l'anomenada Marxa Pagesa, que ha mobilitzat un miler de vehicles des de dijous per reclamar el reconeixement de l'activitat pagesa i ramadera per part de la societat i del món polític. Convocada pel sindicat Unió de Pagesos (UP), l'acció volia "renovar el contracte de la societat" amb el camp per al futur més immediat. A més, s'ha volgut denunciar des del sector la retallada de la renda agrària catalana, que acumula una davallada del 39%, en termes constants entre el 2001 i el 2015. La gestió dels espais naturals protegits i de la fauna salvatge és un altre dels aspectes que preocupa el sector tal com s'ha fet constar en el manifest, llegit per l'històric dirigent d'UP, Pep Riera.

Summary: Tractorada històrica a Barcelona per la dignitat de la pagesia


El ple de l'Ajuntament de Mataró ha rebutjat aquest dijous una moció del grup municipal de Ciutadans que pretenia modificar el reglament d'ús de la llengua a l'Ajuntament, per tal que tota la documentació de l'Administració Pública fos bilingüe i convertint el castellà en cooficial. La proposta ha estat rebutjada amb els vots de PSC, CiU, ERC, Volem, CUP i ICV-EUiA. Durant el debat de la proposta ha planejat la possibilitat que tirés endavant un text alternatiu que presentava el govern municipal de CDC i PSC, i que proposava traduir també al castellà la pàgina web i la normativa municipal, però Convergència s'ha acabat desdient quan s'ha elevat el to del debat. Finalment, el reglament d'ús del català del consistori queda intacte respecte a la seva aprovació inicial, ara fa vint anys. La moció que ha presentat el grup municipal de Cs a Mataró sobre el català ha provocat un dels debats més tensos del mandat al consistori, que ha fet discrepar, per sorpresa, els mateixos socis del govern municipal, que comparteixen CDC i PSC. El partit taronja volia canviar el reglament aprovat fa vint anys i fer cooficial el castellà "d'acord amb la realitat social" L'única intervenció del regidor de Cs Víctor Paramès ha estat per llegir la moció i la resta de partits han picat l'esquer. D'entrada, el govern municipal (PSC i CDC) han presentat un text alternatiu que per una banda dotava de "plena vigència" el reglament actual i, de l'altra, proposava "adequar la normativa", traduint al castellà la normativa municipal i la pàgina web. Una de les rèpliques més dures ha estat la del portaveu de la CUP, Juli Cuellar, que ha titllat de "miserable" i "botiflera" l'actitud del PSC, ja que ha considerat que ha fet servir la llengua com a "moneda de canvi" en un seguit de "tripijocs" amb els socis de Convergència. L'alcalde, David Bote, li ha demanat que es retractés, però el regidor independentista s'hi ha negat. Per la seva banda, el primer tinent d'alcalde i portaveu de CDC, Joaquim Fernández, no només no ha sortit en defensa el seu soci, sinó que s'ha desdit de la proposta alternativa del govern municipal en considerar que el debat s'havia plantejat en l'àmbit de l'administració local "però s'ha convertit en una qüestió ideològica". Bote ha tancat el debat expressant la seva "soledat". Els partits que, sense èxit, sí han recolzat la proposta de Cs, PP i PxC han reivindicat el bilingüisme, mentre que altres formacions contràries, com ERC, ICV-EUiA o Volem han defensat l'"escrupolós" compliment de la llei amb l'actual reglament d'ús del català i han acusat Cs de voler imposar un "fals bilingüisme" per acabar "imposant" el castellà. Durant el ple, alguns ciutadans s'han manifestat dins i fora de l'edifici consistorial amb pancartes en defensa de la llengua. En aquest sentit, la presidenta de la Coordinadora d'Associacions per la Llengua (CAL) al Maresme, Juliana Barcardit, ha lamentat la "instrumentalització" de la llengua i adverteix que l'ús del català és una "línia vermella infranquejable".

Summary: Mataró rebutja una moció de Cs que volia canviar el reglament del català i tensa la relació entre els socis de CDC i PSC


La fiscalia demana dos anys i mig de presó per al director d'una empresa de transports amb seu a Barcelona. El ministeri fiscal el considera culpable d'un delicte contra els drets dels treballadors per l'accident mortal que va patir un empleat de la seva empresa en quedar asfixiat a la cabina del seu camió, mentre transportava bigues des de Terol en direcció França. L'accident va tenir lloc el 14 de maig del 2012 al terme de Manresa i la víctima va morir a l'instant, de tal manera que no va poder fer res per aturar el seu camió que va acabar xocant contra el camió del davant –també propietat de la mateixa empresa- provocant ferides lleus al seu conductor. El fiscal considera que l'acusat, tot i ser plenament conscient de les seves obligacions, no havia proporcionat cursos de formació als seus treballadors. A més, assegura que els camions no tenien el material necessari per fer el transport de bigues. El judici se celebrarà dilluns al Penal 2 de Manresa.  Els fets van tenir lloc el 14 de maig del 2012, quan el treballador, de 54 anys, va acudir al municipi de la Puebla de Híjar, a Terol, on es va procedir a la càrrega de quatre bigues de formigó de 15,25 metres de llargada, 35 centímetres d'amplada, i 90 centímetres d'alçada. En total, les quatre bigues pesaven més de 5 tones, i les havia de transportar fins a França.  Segons l'escrit del fiscal, l'acusat carregava als seus treballadors amb la responsabilitat d'indicar la manera d'estiba, però sense que aquests tinguessin cap formació sobre la matèria i amb poc material de subjecció, ja que en aquest cas en concret només hi havia dos cables d'acer.  El dia en qüestió, els treballadors van carregar les bigues al camió i les van subjectar entre si amb dos cables d'acer sobre una espècie de plataforma de formigó que es va col·locar sobre la plataforma del camió. El fiscal considera que les bigues van quedar mal subjectades i que, per tant, es podien moure per les circumstàncies del trànsit.  Cap a les set de la tarda, la víctima va haver de frenar bruscament a l'alçada del quilòmetre 135,6 de la carretera C-35 al terme municipal de Manresa. Les bigues es van desplaçar endavant i van deformar completament la cabina del camió que, segons fiscalia, tampoc portava cap paret de subjecció. El sinistre va provocar la mort instantània de la víctima per asfixia que, com que ja estava mort, no va poder fer res per evitar que el seu camió xoqués contra el camió que hi havia al seu davant i que també era propietat de l'acusat. L'accident va provocar lesions lleus al conductor del camió del davant.

Summary: Un empresari s'enfronta a dos anys i mig de presó per l'accident mortal d'un treballador mentre transportava bigues


Els Bombers de Barcelona han extingit l'incendi que s'ha declarat a l'Hotel Catalonia de Barcelona, situat al carrer Pelai. 300 persones han hagut de ser desallotjades, 200 clients i 100 treballadors. A més, també s'ha evacuat la finca del costat per precaució. El foc s'ha localitzat al terrat de l'edifici. De moment no consta que hi hagi ferits. Vuit dotacions dels Bombers de Barcelona hi estan treballant encara, ara fent tasques de ventilació. També han revisat les finques adjacents.

Summary: Extingit l'incendi d'un hotel al carrer Pelai de Barcelona


L'expresident de l'AMI, Josep Maria Vila d'Abadal, ha lamentat aquest diumenge la mort de la diputada de Junts pel Sí i expresidenta d'Òmnium Cultural, Muriel Casals, i ha destacat que "va fer el pas d'una entitat de resistència a una de lluita". Segons Vila d'Abadal, Òmnium Cultural "va passar de fer una gran resistència per mantenir el catalanisme, la llengua i la cultura a l'acció totalment". En declaracions a Catalunya Ràdio, Vila d'Abadal ha assegurat que ella i Òmnium van ser qui van convocar el poble de Catalunya a la manifestació del 2010. L'AMI ha volgut expressar el seu condol pel traspàs de Casals i alcaldes i regidors d'arreu del país també s'han afegit al dolor dels familiars i amics a través de les xarxes socials.  Vila d'Abadal ha lamentat profundament la mort de Muriel Casals i ha assegurat que era una persona que coordinava i ajudava, però que no li agradaven els protagonismes. En aquest sentit, ha assegurat que ha estat una persona "essencial" en el procés polític del país.  L'Associació de Municipis per la Independència ha expressat el seu condol per la mort de Muriel Casals i han volgut agrair "la seva serenor i tants moments compartits en la lluita perquè Catalunya esdevingui un nou Estat d'Europa". "Sense el coratge i la determinació de persones com la Muriel i de tants altres socis, simpatitzants i voluntaris d'Òmnium Cultural, el procés cap a la independència no seria possible".

Summary: Josep Maria Vila d'Abadal: "Muriel Casals va fer el pas d'una entitat de resistència a una de lluita"


Catalunya, durant la temporada hivernal 2019-2020, ha registrat 259 allaus, un 4% menys que les 270 de la temporada anterior (2018-2019). Catalunya té 1.300 km2 de terreny favorable al desencadenament d'allaus i, tot i que cada any és molt diferent, es registren entre 250 i 300 allaus per temporada. Pel que fa al grau de perill per allaus s'ha situat en 1,7 sobre 5, per sota de la mitjana habitual, que és de 2,1, segons dades de l'Institut Cartogràfic i Geològic de Catalunya (ICGC). No obstant això, aquest grau de perill encara ha estat una mica superior al de la temporada 2018-19, quan va ser d'1,4. Aquest fet es deu a dues situacions favorables al desencadenament d'allaus concentrades Ter-Freser i al temporal Gloria. L'activitat enregistrada aquesta darrera temporada d'allaus entra dins de la normalitat, segons ICGC així com l'accidentalitat (1 accident mortal). L'ICGC avalua també l'estabilitat del mantell nival i els problemes típics que poden produir perill d'allaus, i informa diàriament d'aquesta perillositat (de feble, 1, a molt fort, 5). Existeixen cinc problemes típics que poden produir perill d'allaus. Aquests són una nevada recent; acumulació de neu transportada pel vent; capes de neu febles fruit de nevades antigues; neu humida, i lliscament de la capa de neu sobre el terra. Els problemes típics d'allaus complementen el grau de perill, que es prediu d'acord amb l'escala europea de perill d'allaus, que va de feble (1) a molt fort (5). Neu humida i ventada, principals problemes aquesta temporada L'hivern de 2019-2020 se sintetitza en quatre grans episodis de precipitació que s'han alternat amb períodes d'estabilitat i amb l'activitat d'allaus naturals relacionada, sobretot, amb la neu humida. En canvi, l'accidentalitat per allaus al Pirineu ha estat associada especialment a la neu ventada i s'ha concentrat el desembre de 2019 i en el març de 2020. Així, les nevades abundants de novembre de 2019, el fred i les capes febles del mantell van avançar l'emissió dels Butlletins de perill d'allaus. El desembre es produeixen els primers accidents per allaus causats per les pluges (fins a 2.400 m), el mantell humitejat i les allaus molt grans per fusió al Ter-Freser. El gener de 2020, el temporal Gloria va provocar que en tres dies s'acumulessin com a màxim entre 120 i 140 centímetres de neu ben consolidada amb neu granulada i crostes marrons. El febrer va ser un mes sec i amb força estabilitat, mentre que al març, diversos episodis de nevades abundants van generar el segon episodi d'accidents, amb l'únic accident mortal de la temporada. Finalment, l'abril i el maig el mantell va entrar en fusió per la pluja i les altes temperatures, amb allaus de neu humida petites i mitjanes. L'ICGC s'encarrega de la vigilància els set dies i les 24 hores durant la temporada hivernal per donar compliment al pla Allaucat, informa de la possibilitat de fusió de la neu dins del pla Inuncat i informa dels gruixos de neu a través del servei InfoGruixNeu en el marc del pla Neucat, tots de Protecció Civil. En relació amb els gruixos de neu, aquesta temporada destaca especialment la baixa innivació a la Vall d'Aran, amb una fusió molt prematura el mes d'abril. D'altra banda, l'Institut realitza les prediccions locals per a quatre estacions d'esquí gestionades per Ferrocarrils de la Generalitat (FGC) i, quan és necessari, dona suport al desencadenament d'allaus de forma artificial.

Summary: La perillositat per allaus de la temporada hivernal 2019-2020 se situa per sota de l'habitual


Les maniobres de desembassament per contenir les precipitacions dels últims dies al Pirineu i la zona nord-occidental de la conca de l'Ebre mantindran el cabal del tram final de l'Ebre "estabilitzat" entre els 1.000 i els 1.100 metres cúbics durant les "pròximes jornades", segons ha informat la Confederació Hidrogràfica de l'Ebre (CHE). Les pluges "moderades però persistents" de les últimes 48 hores, especialment a la capçalera del riu i els afluents pirinencs del marge esquerre, generaran puntes de cabal entre els 1.300 i els 1.600 metres cúbics que s'esperen a l'eix central de l'Ebre a l'altura de Castejón (Navarra) entre aquest divendres i fins dissabte. A Saragossa se n'esperen entre 1.200 i 1.400 durant dissabte i diumenge. Tot plegat, segons la CHE, que no espera fluctuacions extraordinàries de no pujar les temperatures i incrementar el desgel, ha obligat a efecutar maniobres per permetre la laminació i reduir els cabals circulants al sistema d'embassaments final de Mequinensa-Riba-roja-Flix. Aquest dijous a la tarda, el mesurament en continu d'aforaments de la CHE registrava 1.066 metres cúbics per segon al pas per Ascó i 1.117 a l'alçada de Tortosa. L'organisme de conca ha informat que segueix els seus protocols de vigilància i seguiment de forma coordinada a més d'efectuar ja els preceptius avisos a Protecció Civil.

Summary: El tram final de l'Ebre portarà fins a 1.100 metres cúbics per segon durant dies per les pluges al nord de la conca


Càritas Diocesana de Girona extrema precaucions als centres de distribució d'aliments (CDA) i reparteix els lots en bosses ja preparades i, si es pot, a l'exterior dels locals. L'entitat manté oberts els CDA –arreu de la diòcesi, n'hi ha una trentena- perquè són un servei de primera necessitat. Només a Girona ciutat, aquest dilluns esperen repartir 150 lots amb productes bàsics d'alimentació i higiene. "Estem fent molts esforços per garantir el repartiment als col·lectius més vulnerables", diu el secretari general, Martí Batllori Això sí, els voluntaris treballen amb equips de protecció (mascareta i guants). L'estat d'alarma per la covid-19 ha portat l'entitat a suspendre temporalment projectes com les formacions i a tancar els robers.

Summary: Càritas Girona extrema precaucions als centres de distribució d'aliments i reparteix els lots en bosses o a l'exterior


El ministre socialista considera que un referèndum és "un reconeixement de la identitat molt dubtós"  ACN Barcelona.-El secretari d'organització del PSOE, José Luis Ábalos, ha advertit a Ciutadans i PP que la Constitució "no es redueix al 155". "La visió moderna del constitucionalisme és obra dels socialdemòcrates, que no vingui cap dreta a dir que és constitucionalista perquè no ho és", ha reblat Ábalos, qui considera que no es pot ser constitucionalista i alhora xenòfob o misogin, en una referència velada a Vox. "La constitució significa, primer, sumar. Es pot ser constitucionalista restant? No", ha afegit. D'altra banda, Ábalos ha considerat que convocar un referèndum seria un "reconeixement d'identitat molt dubtós". Ábalos ha defensat la Constitució i ha criticat aquells que celebren el seu 40è aniversari "a crits, com si fos una arma contra algú quan la Constitució era tot el contrari". Així, ha assegurat que "crida l'atenció" que la dreta vulgui donar una "classe de constitucionalisme". "La constitució no és una sèrie d'articles, és una conquesta democràtica", ha subratllat. Per Ábalos, la Carta Magna significa "sumar" i és una "norma bàsica de convivència", la qual requereix respecte mutu. "Que no ens donin cap lliçó de constitucionalisme aquells que volen imposar un espanyolisme antic, aquell espanyolisme que ens recorda a 40 anys de llibertat sense democràcia", ha afegit.  El secretari d'organització del PSOE ha defensat que la cohesió social radica en "reconèixer la identitat de cadascú, sigui la que sigui" i d'aquesta manera "promoure un sentiment de pertinença a la comunitat". En aquesta línia, ha dit: "Imaginem que he de convocar un referèndum per decidir si soc valencià o espanyol. O sigui, que al final m'he de sotmetre al que digui la majoria. Doncs això és un reconeixement de la identitat molt dubtós. Què volen, imposar-me la identitat?". "Jo, valencià, fill de Conca, quina identitat tinc? L'única que em pugui donar refugi, i aquesta és l'espanyola. Espanya és un projecte de vida en comú", ha sostingut.

Summary: Ábalos recorda a Cs i PP que la Constitució "no es redueix al 155"


La fins ara diputada al Congrés i exnúmero dos de Pedro Sánchez al 20-D, Meritxell Batet, ha confirmat que es presenta a les primàries del PSC per liderar la llista per Barcelona el proper 26 de juliol. Batet, que ha dit que sense el “suport i l’alè” de dirigents com Miquel Iceta i de “molts militants” no hauria donat el pas, ha explicat que s’ha decidit perquè creu que és “més útil des de Catalunya” per intentar aconseguir que el proper govern espanyol sigui socialista i el presideixi Pedro Sánchez. Batet ha assegurat que si l’exministra Carme Chacón no hagués renunciat, ella no hauria volgut competir pel lideratge de la candidatura del PSC per al 26-J. La socialista, a més, ha volgut replicar a l’altre candidat, Carles Martí, que la seva exigència per modificar les llistes no és una qüestió que hagin de pactar entre ells per aconseguir evitar les primàries. “És una decisió que es prendrà col·lectivament entre els dirigents i la militància del PSC”, ha sentenciat.

Summary: Batet diu que es presenta perquè creu que és “més útil des de Catalunya” per aconseguir un govern socialista


Adif i Adif AV han rebut ofertes d'un total de quatre empreses per competir en la prestació de serveis ferroviaris d'alta velocitat a partir del desembre del 2020, Renfe entre elles. Després de tancar-se el període de sol·licituds, aquest dijous, Adif i Adif AV iniciaran un procés d'anàlisi de les ofertes presentades per valorar el seu compliment administratiu, la capacitat financera i tècnica i la compatibilitat entre les sol·licituds. Finalment, es preveu que el desembre es determini les empreses adjudicatàries, en un fet que suposarà trencar el monopoli actual de Renfe, i que els acords se signin abans del 15 de març del 2020, prèvia aprovació de la Comissió Nacional dels Mercats i la Competència (CNMC). (S'afegeix informació sobre l'objectiu de l'adjudicació i es corregeix el nombre de concursants) El repartiment entre els adjudicataris es farà segons tres paquets de diferents capacitats operatives, un sistema que permetrà que al sector de l'alta velocitat concorrin almenys tres empreses. Renfe fa mesos que es prepara per a aquest escenari, i té moltes probabilitats d'aconseguir el paquet més gran, tant pels recursos operatius dels quals disposa com per l'experiència en la gestió. L'abril passat, per exemple, la companyia anunciava que preveia començar a operar un AVE 'low cost' durant la Setmana Santa del 2020, mesos abans de la liberalització del sector de l'alta velocitat a l'Estat. L'objectiu del govern espanyol –en un projecte iniciat en etapa de Mariano Rajoy- és reduir entre un 20 i un 25% els preus de l'AVE convencional. Per a Adif, les ofertes presentades en aquest procés de "liberalització" de la Xarxa Ferroviària d'Interès General representen un objectiu de "gran rellevància" assolit en l'àmbit europeu "pel gran número de candidats i el seu interès per utilitzar la xarxa d'alta velocitat espanyola. Adif considera que la incorporació de noves empreses al sector de prestació de serveis ferroviaris afavorirà un ús més "intensiu i eficient" de la xarxa i, en conseqüència, una major "sostenibilitat" de tot el sistema ferroviari.

Summary: ACTUALIZACIÓ:Quatre empreses aspiren a competir en l'alta velocitat espanyola


Albert Rivera ha obert la porta a impulsar i donar suport a pactes d'estat i reformes encara que estigui a l'oposició. El candidat de Ciutadans (Cs) a la presidència del govern espanyol ha afirmat que "és l'hora" de desbloquejar Espanya i de "baixar el volum" als que, al seu parer, impulsen la violència o "cremen contenidors". Per això s'ha compromès, si governa o forma d'un govern, a "posar aquest país en marxa en un mes". I ha afegit que, si està a l'oposició, també donarà "un cop de mà" per tirar endavant qüestions importants. Rivera, que ha obert a Cadis la campanya pel 10-N, també ha parlat de la crisi de Catalunya, afirmant que respecta qui sigui independentista però que no permetrà "mai" que s'estableixin fronteres a Espanya. A més ha assegurat que ell vol ser el president "dels oblidats i els agreujats" i que, si ha de trucar el president de la Generalitat, Quim Torra, només ho farà "per cessar-lo si no compleix la Constitució". Rivera, al qual les enquestes vaticinen un descens acusat del seu partit, ha animat a votar la formació taronja perquè, al seu parer, només amb un partit liberal fort es podrà desbloquejar Espanya. A més ha subratllat que si el bipartidisme surt reforçat en aquestes eleccions "no canviarà res", perquè això mateix és el que ha passat en els darrers 40 anys.

Summary: Rivera obre la porta a impulsar pactes d'estat i reformes encara que estigui a l'oposició


El grup de Ciutadans a les comarques gironines s'erigeix en el vot constitucionalista "útil" a la demarcació. El partit, que ha presentat la seva llista al Congrés i Senat aquest divendres, confia a mantenir els 80.000 vots que va treure en les passades eleccions al Parlament de Catalunya, que li van suposar quatre diputats. Ara, el candidat de la formació a comarques gironines, Héctor Amelló, es mostra "convençut" que sortirà escollit i, per tant, el grup tindrà representació al Congrés. Amelló assegura que no faran president Pedro Sánchez perquè, entre altres coses, "no sap què passa a Catalunya". "Si es pensa que demanarem permís per fer actes com a Torroella, on van agredir un membre de Ciutadans, estan equivocats", ha destacat el candidat.

Summary: Ciutadans de Girona s'erigeix en el vot constitucionalista "útil" a la demarcació "més independentista"


El president de la Generalitat defensa que l'aplicació de l'article és "incompatible" amb destituir el Govern i alerta que es crearà un problema "més greu" ACN Madrid.-L’escrit d’al·legacions que el president de la Generalitat, Carles Puigdemont, ha enviat al Senat alerta que les mesures del 155 que proposa el govern espanyol pretenen desposseir Catalunya de les seves institucions i "arrabassar-li" l'autonomia política, i assegura que l’aplicació de l’article és “incompatible” amb la destitució del Govern de la Generalitat. El document, signat pel mateix Puigdemont, adverteix que mitjançant aquestes mesures el govern de Mariano Rajoy crearà un problema “més greu” del que pretén resoldre. Al document, Puigdemont designa com a representant de la Generalitat als debats d’aquest dijous i divendres al Senat el delegat del Govern a Madrid, Ferran Mascarell. L’escrit d’al·legacions, que ha estat admès pel Senat i que es debatrà ara a la ponència de la comissió, assegura que la proposta d’aplicació del 155 per part del govern espanyol “va més enllà del concepte de mesures necessàries” i suposa “desposseir el poble de Catalunya de les seves institucions –Parlament i Govern- permetent desarticular l’estructura de la seva administració”.  A més, recorda que el govern espanyol pretén dur a terme aquesta actuació “per un termini de temps incert” i “diferint la seva aplicació a la discrecional percepció del grau de compliment que tinguin les autoritats estatals designades pel govern de l’Estat en substitució dels legals representants del poble de Catalunya”.  En aquest sentit, el president de la Generalitat recorda que l’article 155 de la Constitució estableix que l’executiu espanyol pot adoptar “les mesures necessàries” per obligar una Comunitat Autònoma al compliment forçós de les Constitució, però en el seu segon apartat “recondueix” aquestes mesures al fet que “podrà donar instruccions a totes les autoritats de la CCAA”, un fet que segons Puigdemont “resulta incompatible amb destituir-les, ocupar el seu lloc i substituir-les en l’exercici de totes les funcions que constitucionalment els corresponen”.  “El Senat no pot donar un xec en blanc” Per això, les al·legacions recorden que “l’observança de les garanties formals i procedimentals” del 155 indica que el Senat “no pot donar un xec en blanc al govern de l’Estat” i que l’execució de les mesures “només permet al govern de l’Estat fonar instruccions a les autoritats autonòmiques”.  A més, la Generalitat destaca que el 155 no es pot llegir sense tenir en compte la resta de preceptes de la Constitució, que salvaguarden els principis “d’unitat i autonomia” i d’acord “als valors superiors de llibertat, justícia, igualtat i pluralisme polític”.  En concret, segons el Govern, el 155 “s’ha d’interpretar en concordància amb l’article 2 de la Constitució" que “reconeix i garanteix el dret a l’autonomia de les nacionalitats i regions” de l’Estat.  També amb l’article 137 que “reconeix l’autonomia de les Comunitats Autònomes per a la gestió dels seus respectius interessos”, així com el 152, que “fixa l’organització institucional de les Comunitats Autònomes basada en una Assemblea legislativa elegida per sufragi universal, amb un Consell de Govern i un president, elegit per l’Assemblea entre els seus membres nomenat pel rei i al que correspon la direcció del Consell de Govern”.  “Les mesures del 155 no poden deixar sense efecte l’organització institucional de la Generalitat” Les al·legacions recorden que les mesures del 155 “no poden deixar sense efecte l’organització institucional de la Generalitat de Catalunya, que s’ha concretat en l’Estatut d’Autonomia aprovat pel Parlament, per les Corts i el referèndum pels ciutadans de Catalunya”, i que “d’acord a l’article 152.2 de la Constitució només pot ser modificat mitjançant el procediment establert pel propi Estatut”.  “Han de ser mesures concretes i d’abast precís” El Govern també al·lega contra la naturalesa de les mesures que el govern espanyol sol·licita al Senat. Segons les al·legacions, perquè es respectin els preceptes de la Constitució les mesures del 155 “han de ser concretes, de contingut i abast precisos” i que “tinguin una relació directa amb l’obligació incomplerta o amb la situació determinant de la intervenció estatal”.  En definitiva, segons el Govern, “mesures que siguin adequades, necessàries i proporcionades a la situació que es pretén corregir, i que tinguin un caràcter transitori o provisional, amb només la durada imprescindible fins a la reconducció de la situació als paràmetres ordinaris de funcionament de les institucions en el marc de la Constitució i l’Estatut d’Autonomia”.  El Govern denuncia que les mesures excedeixen l’objectiu del requeriment En aquest sentit, el Govern recorda que el requeriment que el president del govern espanyol, Mariano Rajoy, va enviar al president de la Generalitat, Carles Puigdemont, demanava si alguna autoritat de la Generalitat havia declarat la independència i si era així es revoqués aquella decisió.  Segons aquest criteri les mesures que el govern de l’Estat podria haver proposat al Senat “haurien de ser només les estrictament congruents amb l’objecte específic del requeriment previ”, però “aquest límit ha estat àmpliament sobrepassat i sense justificació” pel que fa a la seva “proporcionalitat i gradualitat en les mesures proposades pel Govern”. Les mesures proposades “despullen” les institucions de la Generalitat Això és així, segons les al·legacions, perquè les mesures proposades pel govern espanyol “no es dirigeixen només a que la Generalitat de Catalunya revoqui la declaració d’independència i els actes dirigits al mateix objectiu”, sinó que “despullen pràcticament les institucions de la Generalitat i de les seves principals atribucions” perquè atribueixen al president del govern espanyol “la potestat de dissoldre el Parlament i convocar eleccions a Catalunya, el cessament del president de la Generalitat i del seu govern” això com “una limitació molt substancial de les potestats qe corresponen al Parlament de Catalunya” i “l’assumpció per part de l’Estat de la direcció política de l’Administració” així com la capacitat de “reestructurar-la íntegrament” i “sotmetre a autorització tota la seva activitat ordinària”.  Un “excés notori” D’aquesta manera, segons el Govern, si el Senat autoritza les mesures “les estaria imposant sense una causa justificada ponderant” i incorreria en un “excés notori respecte a l’objecte del requeriment previ”. Tot plegat, segons les al·legacions, evidencia una “manifesta desproporció entre la finalitat perseguida i les alteracions imposades al sistema institucional de la Generalitat, en patent vulneració del procediment previst a l’article 155 de la Constitució”.  Argumentació de les al·legacions En les al·legacions, signades pel mateix president Puigdemont, la Generalitat repassa una a una les mesures proposades pel govern espanyol i argumenta per què considera que no s'ajusten a la Constitució. En el cas de la facultat que pren el president espanyol de dissoldre el Parlament i convocar eleccions, l'escrit apunta que "contradiu frontalment" el principi d'autonomia política reconeguda a la pròpia Constitució. Considera, a més, que la mesura suposaria una "veritable aberració" des del punt de vista de "la necessària legitimitat democràtica de les institucions" perquè es cediria a un òrgan executiu extern de la Generalitat aquesta capacitat reservada només al president. Pel que fa al cessament del president de la Generalitat, les al·legacions argumenten que també contradiu la Constitució i recorden que ha estat investit "per representar el conjunt de la ciutadania i les institucions catalanes i que el seu cessament no pot correspondre al govern de l'Estat". En relació a la destitució del Govern en ple, apunten que és "una ingerència" que no està prevista a l'Estatut i una "modificació de les seves disposicions". Afegeix que aquesta mesura privaria el Govern "del dret fonamental a l'exercici del càrrec" pel qual han estat investits, tal i com recull la Constitució (article 23). També considera que es vulnera un altre dret fonamental: el de mantenir-se en el seu càrrec sense ser cessats per causes que no estiguin previstes en aquestes disposicions i en la legislació catalana que les desenvolupa. Pel que fa a la mesura que dona potestat a les autoritats creades des de l'Estat per donar ordres polítiques a Catalunya, l'escrit d'al·legacions argumenta que és "una mesura genèrica i d'abast indeterminat". Argumenten que comportaria "la instauració d'un govern espanyol a Catalunya que no té cabuda en l'article 155 de la Constitució", que només habilitaria per a mesures concretes i instruccions concretes a determinades autoritats. En canvi, la Generalitat entén que l'ordre aprovada al Consell de Ministres es dirigeix contra  tot el sector públic i les administracions catalanes.  Apunten que és una mesura "desproporcionada" i que "excedeix" l'objecte del requeriment enviat inicialment al president. Crítiques al control dels Mossos i els mitjans Posa també l'exemple dels Mossos, que poden ser substituïts per membres dels cossos i forces de seguretat. L'escrit assegura que això també contradiu l'article 164 de l'Estatut. Pel que fa als mitjans de comunicació públics, apunta que la mesura és "insòlita i impròpia d'un estat que diu que reconeix la llibertat d'informació" (article 20 Constitució). A més, recorda que els mitjans públics ja estan sotmesos al control del Consell de l'Audiovisual de Catalunya. En l'apartat que limita les atribucions del Parlament, diu que "desnaturalitzen el caràcter representatiu" i vulneren el dret fonamental dels diputats a exercir el seu càrrec (article 23). El govern espanyol estableix que la presidenta del Parlament, sota l'aplicació del 155, no podria ni proposar candidats ni celebrar debats d'investidura. Davant d'això, la Generalitat al·lega que la decisió "limitaria les funcions de la presidència" i "desnaturalitzaria" el caràcter del sistema parlamentari a Catalunya que, segons recorden, va ser una de les "condicions bàsiques per a Catalunya del pacte constituent". Sobre no poder exercir des del Parlament control al Govern (i passar-ho a mans del Senat), l'escrit apunta que la mesura privaria la cambra "d'una de les funcions essencials i que legitima democràticament el Govern". El 155 també limitaria l'acció legislativa del Parlament i dona l'opció al govern espanyol de vetar iniciatives. Davant d'aquesta mesura, l'escrit d'al·legacions argumenta que aquesta opció de veto ja es va rebutjar en els debats per elaborar la Constitució de 1978, del qual se n'adjunten alguns extractes. "Reintroduir-la per aquesta via seria contrari a l'esperit de la mateixa Constitució", recull l'escrit. En definitiva, la Generalitat al·lega que les mesures plantejades per al Parlament "el privarien de totes les seves funcions essencials que el defineixen com una cambra parlamentària, tant la funció electiva del president, com la de control al Govern i també la funció legislativa".

Summary: Puigdemont al·lega que el 155 vol desposseir Catalunya de les seves institucions i "arrabassar-li" l'autonomia política


La posada en funcionament d'un nou centre emissor de Catalunya Ràdio al Pallars Sobirà ha millorat la cobertura dels municipis de Sort, Rialp i Tornafort i ha resolt definitivament les deficiències de cobertura dels senyals de les emissores de Catalunya Ràdio a la zona. D'aquesta manera es posa punt final a la manca de senyal en molts indrets d'aquests tres municipis que sumen més de 3.000 habitants. El director de Catalunya Ràdio, Saül Gordillo, ha explicat que amb la posada en funcionament d'aquesta instal·lació ja s'arribarà al 99,9% de la població de Catalunya. Gordillo ha afegit que actuacions com aquesta responen a la ''missió de servei públic'' que ha de donar l'emissora. L'alcalde de Sort, Raimon Monterde, ha parlat del fet ''imprescindible'' que és poder disposar de bona cobertura tant de ràdio, internet o televisió en tots els punts del territori per complexos orogràficament que siguin. Aquest centre emissor està ubicat en un turó molt a prop del nucli de Tornafort, a pràcticament 1.300 metres d'altura i amb la seva posada en funcionament s'ha donat solució a uns quants punts negres del Pallars Sobirà que es quedaven sense senyal. Per visualitzar la importància que té aquesta actuació tant per al territori com per a la radio pública catalana, aquest dimecres s'ha organitzat una visita institucional i tècnica, al centre emissor. A la visita hi han assistit el director de Catalunya Ràdio, Saül Gordillo, l'alcalde de Sort, Raimon Monterde i l'alcade de Soriguera, Xavi Pedemonte, acompanyats per responsables de l'empresa Cellnex.

Summary: Catalunya Ràdio estrena un nou centre emissor al Pallars Sobirà per millorar la cobertura a tres municipis


El Comitè d'Empresa de l'Hospital Sant Joan Despí Moisès Broggi ha expressat el seu malestar amb SANIBAIX, l'entitat propietària del pàrquing del centre. A través d'un comunicat, el Comitè demana la gratuïtat o una rebaixa del cost del pàrquing "molt reduït", una petició que ja fa "molts anys" que sol·licita. El personal sanitari ha tornat a reclamar aquesta mesura davant la situació de crisi actual derivada pel coronavirus, i considera "ofensiva" l'oferta de SANIBAIX d'un 10% de descompte de l'ús del garatge. "No ho podem entendre, i volem fer públic el nostre malestar", afegeix el comunicat. A més, el Comitè acusa l'empresa propietària del pàrquing de "manca de solidaritat" cap als treballadors del Broggi.

Summary: El Comitè d'Empresa del Broggi expressa el seu malestar amb l'entitat propietària del pàrquing i en demana la gratuïtat


Els terroristes de Ripoll preparaven els atemptats des de la casa d'Alcanar des de feia més de sis mesos probablement. Així ho creuen els investigadors, que consideren que volien perpetrar un o més d'un gran atemptat a la ciutat de Barcelona amb furgonetes bomba en la mateixa data que ho van fer o en els dies posteriors. Tot i així, l'explosió accidental de la casa d'Alcanar dimecres a la nit els va fer improvisar el 'modus operandi'. El màxim comandament del cos ha admès que no havien investigat prèviament la casa. Segons ha explicat aquest diumenge al migdia el major dels Mossos, Josep Lluís Trapero, la documentació trobada als pisos escorcollats els ha permès descobrir quin paper aproximat tenia cada membre de la cèl·lula, tot i que no tots es van implicar des del primer moment ni en el mateix grau. El que sí tenen clar és que els preparatius es van fer a Alcanar. El major també ha admès que les més de 100 bombones de gas que s'han trobat a la casa no les van veure en el primer moment. També ha explicat que cada cop tenen més indicis per determinar que va ser una sola persona la que va conduir la furgoneta de la Rambla, tot i que no saben amb seguretat qui era.  El major del cos ha explicat que els dispositius 'Gàbia' i 'Cronos' va permetre triplicar els agents activats i fer gairebé 800 punts de control a tot el país, i que va permetre en poques hores trobar una furgoneta a Vic, una altra a Cambrils i fer una detenció a Ripoll. Trapero ho ha dit aquest diumenge al migdia en una roda de premsa al Palau de la Generalitat al costat del president, Carles Puigdemont, i del conseller d'Interior, Joaquim Forn. La trobada, reservada a la premsa internacional, ha comptat amb la presència de periodistes de mitjans com el New York Times, Al-Jazeera, France Press, AP, The Guardian, The Times, Washington Post, CNN, i altres mitjans francesos, alemanys, italians i britànics. Puigdemont i Forn han agraït la feina de la policia i els serveis d'emergència i l'actitud de la ciutadania, i han explicat que se segueix treballant sense descans. Entre aquest diumenge i aquest dilluns podrien quedar identificades les 14 víctimes mortals, ja que només en falten cinc. Identificacions dels sospitosos De les tres persones suposadament afectades per la primera explosió a la casa d'Alcanar, la nit de dimecres a dijous, n'hi ha una de plenament identificada i dues sobre les quals hi ha dubtes. L'home que s'ha pogut filiar amb exactitud és el que va quedar ferit i posteriorment va ser traslladat a l'Hospital Verge de la Cinta de Tortosa i arrestat, Mohamed Houli Chemlal, de 20 anys, amb passaport espanyol i nascut a Melilla. Els Mossos sospiten que l'explosió va provocar dos morts, un dels quals podria ser l'antic imam de Ripoll, de 42 anys, Abdelbaki Es Satty, tot i que no està confirmat. Es dóna la circumstància que Es Satty hauria estat a presó, on va conèixer alguns dels implicats en els atemptats de l'11-M a Madrid. El possible segon mort i encarregat de la manipulació dels explosius, seria Youssef Aalla, germà d'un dels detinguts i d'un dels morts a Cambrils, que el desembre passat va viatjar a Zuric amb un dels morts a Cambrils. No es descarta que hi hagi una tercera persona morta entre les runes de la casa. Dijous a la tarda, després de l'atropellament massiu a Barcelona, es va detenir a Ripoll el ciutadà marroquí de 28 anys Driss Oukabir, ja que es va trobar el seu passaport a la furgoneta de la Rambla. L'home va veure la seva cara i el seu nom als mitjans de comunicació i es va presentar a la policia catalana explicant que el seu germà petit, Moussa, li podria haver robat la documentació. La matinada de dijous a divendres, a Cambrils, van morir cinc membres del grup, que amb tota probabilitat són Moussa Oukabir, germà Driss, de 17 anys i nascut a Ripoll, on vivia; els germans Mohamed, marroquí de 24 anys i veí del mateix bloc que Moussa, que va llogar un vehicle, i Omar Hychami, menor d'edat; Said Aallaa, de 19 anys, nascut al Marroc i veí de Ribes de Freser (Ripollès), de qui van trobar la seva targeta de crèdit a la Renault Kangoo avariada i abandonada a Cambrils, i que conduïa l'Audi del seu germà Mohamed; i El Houssaine Abouyaaqoub, germà del fugitiu que busquen els Mossos, Younes, que és menor d'edat i del mateix poble del Marroc que els germans Hychami. Finalment, divendres al matí van ser arrestats a Ripoll Mohamed Aallaa, de 27 anys, que vivia amb el seu germà Said a Ripoll, i és amo de l'Audi A3 negre utilitzat a Cambrils; i Salah el Karib, de 34 anys i propietari del locutori on els germans Oukabir haurien comprat un bitllet per anar al Marroc i enviar-hi diners. El que se suposa que ha fugit és Younes Abouyaaqoub, de 22 anys, veí de Ripoll i que podria ser el conductor de la furgoneta de Barcelona.

Summary: Els terroristes preparaven els atemptats a Alcanar des de feia més de sis mesos


El Partit Popular ha estat el partit més votat al País Valencià en aquestes eleccions al Congrés, obtenint 11 diputats i un 31,3% del suport electoral. Amb el 99,2% de l'escrutini, els populars perden 9 dels diputats que varen obtenir el 2011 (20 diputats i un 53,2%) però es mantenen com la primera opció entre els valencians.  Segona en percentatge i en representació ha quedat la coalició integrada per Compromís-Podem 'És el moment', que ha obtingut un 25,07% de vots i 9 diputats (5 per València, 3 per Alacant i 1 per Castelló). Amb aquest resultats la coalició assoleix la possibilitat de formar grup propi valencià al Congrés, objectiu electoral. En els anteriors comicis, Compromís va entrar per primera vegada, obtenint un diputat per València amb el 4,8% dels vots a tot el territori. Els socialistes han obtingut 7 escons (19,8%), i perden tres dels aconseguits el 2011. Ciutadans n'ha obtingut 5 (15,8%). Tant Esquerra Unida del País Valencià com UPyD es queden sense representació i perden l'escó que varen aconseguir fa quatre anys. En el conjunt del País Valencià, un total de 2.690.352 persones han exercit el seu dret a vot, un 76,5%, una participació dos punts per sobre que la del 2011.  822.697 persones (el 23,42%) s'hi ha abstingut.  Amb el 99,8% escrutat, el PP ha obtingut 835.998 vots, Compromís-Podem 670.060; PSOE 529.758; Ciutadans 423.149 vots; Unitat Popular-Esquerra Unida 111.403; Pacma 28.972 vots i UPyD 17.230. La candidatura Ara País Valencià, que integra Esquerra Republicana del País Valencià, ha obtingut 2.485 vots.  Els populars han guanyat en totes les demarcacions valencianes. A la d'Alacant, amb el 99,95%, el PP ha aconseguit 4 diputats (32,8%), pels 3 de Compromís-Podem (22,3%), 3 del PSOE (20,8%) i 2 de C's (17,05%).  A la demarcació de Castelló i amb el 99,8% escrutat, el PP aconsegueix 2 diputats (31,8%), Compromís-Podem 1 (24,1%), el PSOE 1 (21,5%) i C's 1 (15,6%).   A València, amb el 99,5% escrutat, PP ha obtingut 5 diputats (30,2%), Compromís-Podem 5 (27,07%), PSOE 3 (18,8%) i C's 2 (15,1%).

Summary: El PP guanya al País Valencià amb 11 diputats; Compromís-Podem, segona força amb 9, per davant del PSOE, 7


El Banc Europeu d'Inversions (BEI) ha aprovat un crèdit de 125 MEUR perquè l'Ajuntament de Barcelona construeixi 2.198 habitatges de lloguer públic. Això suposa la meitat del finançament d'aquestes 23 promocions, que estan repartides per tota la ciutat i que suposen una quarta part dels 8.800 pisos que el govern municipal s'ha compromès a construir abans del 2025. Amb aquest crèdit, l'Ajuntament estima que s'estalviarà 45 MEUR en interessos si s'hagués optat per finançament a través de bancs convencionals. El primer tinent d'alcaldia, Gerardo Pisarello, ha considerat aquest notícia un "aval" i una mostra de "confiança" en les polítiques socials de l'executiu d'Ada Colau.

Summary: El Banc Europeu d'Inversions donarà un crèdit de 125 MEUR a l'Ajuntament de Barcelona per construir habitatge públic


La secció sindical de CCOO al Centre Penitenciari de Lledoners denuncia la gestió "deficient" per part de la Direcció General de Serveis Penitenciaris amb els presos que pateixen "patologies psiquiàtriques severes". La denúncia arriba després que aquest dimecres un pres estigués dues hores enfilat en un mur reivindicant canvis en la seva situació. Segons ha explicat el secretari de la secció sindical de CCOO a Lledoners, Òscar Besa, l'intern havia protagonitzat una situació similar ara fa un anys quan es trobava a Brians 2. "Són interns que amb medicació estan bé, però quan es descompensen generen incidents", explica, tot recalcant que aquest tipus d'incident generen "greus problemes de seguretat al centre". El pres va estar enfilat dues hores al mur que separa els patis del Departament d'Infermeria i va ser necessari activar el protocol d'evasió. Els fets van tenir lloc aquest dimecres. Segons expliquen des de CCOO, el pres s'hauria enfilat al mur, que separa les dues parts del departament d'Infermeria, utilitzant les cistelles de basquet que hi ha al pati. Malgrat que no hauria pogut fugir si hagués continuat, sí que s'hauria pogut arribar a enfilar fins a la teulada, posant en risc la seva seguretat.  Segons Besa, amb l'acció l'home reivindicava canvis en la seva situació, entre els quals un canvi de centre. Lledoners va activar el protocol d'evasió i fins al lloc dels fets s'hi va acabar personant el mateix Director General de Serveis Penitenciaris. Després que el personal dialogués amb l'intern durant més de dues hores, aquest va acabar baixant pel seu propi peu. Besa explica que aquest intern ja havia protagonitzat un fet similar ara fa un any quan es trobava al Centre Penitenciari de Brians 2. Aquest fet, assenyala, posa de manifest que des del Departament "no està gestionant correctament la situació dels interns amb patologies psiquiàtriques severes", com és el cas del pres, pel que exigeixen mesures “urgents” per evitar que aquests riscos greus de seguretat es puguin tornar a repetir. Un equip de salut mental permanent a les presons Fonts penitenciaries han assegurat a l'ACN que el succés a Lledoners va ser un cas aïllat i, davant la denúncia del sindicat de CCOO per la gestió que fan amb aquest tipus de presos, recorden que la presó compta des de la passada tardor amb un equip permanent de salut mental. L'equip està format per psiquiatres, psicòlegs clínics, infermers especialitzats en salut mental i terapeutes ocupacionals. Fins llavors la presó només disposava d'un servei esporàdic de consulta psiquiàtrica. La passada tardor es van contractar un centenar de professionals sanitaris a les presons catalanes, fet que va suposar un increment del 60% de la plantilla dedicada a la salut mental a les presons i la inclusió, a tots els centres penitenciaris catalans, d'un equip de salut mental permanent. L'augment de recursos per a la salut mental busca fer front a l'auge d'interns amb problemes de salut que, segons dades del departament de Justícia, són pràcticament la meitat.

Summary: Un pres de Lledoners amb problemes mentals va estar enfilat dues hores en un mur per reivindicar canvis en la seva situació


El portaveu del PDeCAT al Congrés, Carles Campuzano, ha considerat que l'operació que la policia espanyola ha dut a terme aquest dijous al matí per un presumpte frau en subvencions de la Diputació de Barcelona tenia la voluntat de "diluir l'impacte en l'opinió pública espanyola" de la sentència del Cas Gürtel. En roda de premsa al Congrés, Campuzano s'ha mostrat convençut de la innocència de l'expresident de la Diputació de Barcelona, Salvador Esteve. A més, ha denunciat "la pràctica sistemàtica" de convocar els mitjans de comunicació abans de realitzar aquest tipus d'operacions, cosa que, segons ell, "vulnera el dret a la presumpció d'innocència" dels detinguts, que no són culpables fins que un jutge els condemni. Davant la sentència del cas Gürtel, el portaveu del PDeCAT ha defensat que el president del govern espanyol, Mariano Rajoy, hauria de dimitir i que, mentre "medita" si fer-ho o no, "com a mínim hauria de comparèixer al Congrés dels diputats" per donar explicacions. Carles Campuzano ha assegurat que si a qualsevol país democràtic d'Europa es produís un cas similar, hauria de dimitir "el líder del partit condemnat per corrupció i que liderava l'acció política durant els fets". Per aquesta raó, el portaveu del PDeCAT ha demanat a Rajoy que "assumeixi les seves responsabilitats polítiques d'una vegada per totes en el cas Gürtel i que dimiteixi". A més, ha assegurat que si es presenta una moció de censura contra el president espanyol, el seu partit hi donarà suport.

Summary: PDeCAT veu en l'operació a la Diputació de Barcelona una voluntat de "diluir l'impacte" de la sentència del cas Gürtel


La número dos de JxCat al Congrés, Laura Borràs, ha remarcat que la implicació de la comunitat internacional que ha reclamat aquest dimarts al matí el president del Govern, Quim Torra, és "cada vegada més necessària". En un contacte amb la premsa a la parada de JxCat a Rambla Catalunya en motiu de la Diada de Sant Jordi, aquest migdia, Borràs ha recordat que el cap de files del PSOE, Pedro Sánchez, va rebutjar aquesta mediació en "aixecar-se de la taula" en refusar la figura del relator. D'altra banda, Borràs ha criticat els líders dels partits espanyols pel seu to durant el debat a RTVE, ahir al vespre: "Els talls que he vist han estat bastant lamentables". Borràs ha afegit que durant el debat es va tornar a la "lògica de l'insult i la desqualificació", i ha asseverat que JxCat no vol "aquests vots": "Nosaltres som de treballar, compartir i construir".

Summary: Borràs remarca que la implicació de la comunitat internacional és "cada vegada més necessària"


Els Mossos d'Esquadra estan portant a terme aquest dilluns una operació contra el tràfic de substàncies dopants. Agents del cos estan escorcollant un hotel a Sabadell des d'aproximadament les nou del matí. Segons ha pogut saber l'ACN, en aquest establiment s'hi allotgen diversos atletes internacionals. A hores d'ara no hi ha detencions.

Summary: Operació dels Mossos contra el tràfic de substàncies dopants en un hotel de Sabadell on s'allotgen atletes internacionals


El rebuig a la secessió creix lleugerament respecte a l'anterior baròmetre  ACN Barcelona.-Un 48,2% dels catalans no vol que Catalunya esdevingui un estat independent mentre que el 46,6% sí que ho vol, segons el darrer baròmetre del Centre d'Estudis d'Opinió, realitzat entre el 16 i el 23 de novembre, pocs dies després del debat d'investidura fallit al Parlament. El rebuig a la secessió creix lleugerament -quatre dècimes- respecte a l'anterior enquesta, feta a l'octubre. Per al director del CEO, Jordi Argelaguet, els canvis són "menors" i mostren que hi ha "un empat tècnic, amb opcions dividides en dues meitats, parlant a grosso modo". El 88% dels votants de Junts pel Sí i el 87,2% de la CUP aposten per la independència, opció també volguda pel 16,5% de l'electorat de Catalunya Sí que es Pot. Així mateix, creix 2,3 punts el suport a la via federal i es manté pràcticament invariable la creença que Catalunya té un nivell "insuficient" d'autonomia (el 64,1%).

Summary: Un 48,2% dels catalans no vol que Catalunya sigui un estat independent mentre que el 46,6% sí que ho vol, segons el CEO


“El criteri de l’executiva és fer acords amb el PP” i si Vox no té càrrecs de govern  “no està al govern” ACN Madrid.-La portaveu de Cs, Inés Arrimadas, ha assegurat que la seva formació mantindrà la seva estratègia de pactes amb la dreta malgrat la renúncia del portaveu econòmic del partit, Toni Rolán, que ha anunciat que abandona la formació pel gir a la dreta del partit. En roda de premsa després de l’executiva, Arrimadas ha assegurat que li “desitja el millor a nivell personal”, però “seguirem aplicant el criteri que va aprovar per unanimitat l’executiva amb el vot de Roldán” i que ha estat avalat, ha dit, per més de 4 milions de vots. “Serem fidels al mandat de les urnes i al que ens van dir els espanyols que sabent que no faríem president a Sánchez ens van votar”, ha dit. Ciutadans ha acordat aquest dilluns integrar a l’executiva Marcos de Quintos i situar Edmundo Bal com a portaveu adjunt del grup parlamentari. Roldán ha comparegut al Congrés dels Diputats per donar explicacions de la seva decisió i ha llençat dures crítiques a la formació que lidera Albert Rivera. "D'un temps cap a aquí la direcció ha pres una decisió estratègica que no puc compartir". Roldán assegura que ha mostrat el seu malestar cada setmana i "durant molts mesos" sense sortir-se'n. A més del gir a la dreta de Cs, Roldán també critica que es doni suport a governs "que porten 20 anys al poder" i que no s'hagi fet prou per "desallotjar" del poder el nacionalisme a Catalunya. "Ens trobem en temps difícil que requereixen molta generositat", assegura. Roldán crida a "construir ponts des del centre" i avisa que el progrés "mai ve des dels extrems". La renúncia de Roldán se suma a les crítiques d’altres dirigents de la formació taronja que posen en dubte l’estratègia liderada per Albert Rivera que, segons els crítics, implica esmenar els objectius que es va establir aquest espai polític en el moment de la seva fundació. De fons, la negativa de Rivera a abstenir-se per facilitar la investidura de Sánchez, fet que l’aboca a dependre de Podem i els partits independentistes o bé convocar noves eleccions.  Segons Arrimadas, “l’únic canvi” que hi ha hagut a Cs és que abans tenia 32 escons i ara 57, i que abans era només oposició i ara és “un partit de govern”. “Cs ha canviat, ha crescut, ha incorporat a gent i ha seguit més de 4 milions de ciutadans”, ha dit Arrimadas, i “ara estem preparats per liderar governs importants com els d’Andalusia i Madrid seguint el criteri que va aprovar per unanimitat l’executiva del partit”.

Summary: Arrimadas diu que Cs mantindrà la seva estratègia de pactes amb la dreta malgrat la marxa de Toni Roldán


El candidat d’En Comú Podem a les eleccions del 26-J, Xavier Domènech, creu que un ‘sorpasso’ de Podem per davant del PSOE facilitarà un govern d’esquerres a l’Estat, com ha succeït a Barcelona amb la recent incorporació dels socialistes a l’executiu d’Ada Colau. “Quan el PSOE ha anat per davant, gairebé sempre s’ha orientat amb aliances cap a la dreta, com amb Ciutadans, però quan nosaltres quedem per davant, com a Barcelona, els socialistes fan més cas al seu esperit històric i s’orienten cap a governs d’esquerres”, ha manifestat Domènech aquest dilluns. El candidat d’En Comú Podem ha afegit que, després del “bloqueig” viscut durant aquesta breu legislatura, la confluència s’ha consolidat com “l’única alternativa” a les polítiques del PP. Coincidint amb la presentació de la llista de la formació a Tarragona, Domènech ha fet una crida als ciutadans perquè el 26-J acudeixin "massivament" a les urnes i exerceixin “l’únic vot real pel canvi”.

Summary: Xavier Domènech creu que guanyar al PSOE el 26-J facilitaria un acord d’esquerres com a Barcelona


El president del Parlament, Roger Torrent, s'ha mostrat convençut que "es trobaran les vies" per formar un Govern que pugui "gestionar, governar i acabar amb l'aplicació del 155 sense renunciar a fer realitat les aspiracions legítimes i majoritàries" del 21D. Torrent ha fet aquesta afirmació durant el discurs de cloenda de les Jornades 'Pagesia i país' d'Unió de Pagesos, en el qual també ha remarcat que es podrà celebrar una sessió d'investidura "efectiva", tot i que ha deixat clar que "no serà fàcil". Per Torrent, el govern espanyol "no respecta els resultats electorals, ni la voluntat del país, ni els votants, ni tampoc els fonaments de la democràcia". El president del Parlament també s'ha referit a la proposta del govern espanyol de voler incloure la casella de l'ensenyament en castellà a la preinscripció escolar a Catalunya i ha demanat que "ens conjurem tots plegats perquè no ens toquin un model d'escola que és un veritable tresor per a la cohesió social del país".

Summary: Torrent està convençut que es trobaran les vies per formar Govern sense renunciar a les "aspiracions legítimes" del 21D


El sindicat Unió de Pagesos (UP) ha demanat al Departament d'Agricultura que aposti per promocionar els cítrics de l'Ebre a través de la Reserva de la Biosfera. Des d'UP es veu el reconeixement del territori com una "oportunitat" que no es pot desaprofitar. Fent una crida a les cooperatives i productors privats perquè s'hi adhereixen, el sindicat creu que la Generalitat hauria de ser "proactiva" i proposar promocions específiques al sector. "Hem de poder anar a la fira de Berlín amb el logotip de la Reserva o poder posar adhesius a la fruita. Hi ha gent que vol pagar per un producte de la Reserva de la Biosfera", ha manifestat el coordinador del sindicat a les Terres de l'Ebre, Joan Montesó.  La petició del sindicat arriba quan s'acaba d'iniciar una nova campanya de cítrics marcada per la davallada en la producció, sobretot de mandarines. Segons xifres d'UP, la producció de clementina estarà entorn les 77.000 tones, un 50% menys que la temporada passada que va ser de 154.000 tones, i un 30% menys que la mitjana dels darrers anys.  Malgrat que el preu és una mica millor que l'any passat -24 cèntims el quilo pels 20 cèntims de l'any passat- el sindicat ja ha advertida que no es compensarà la reducció d'ingressos per la pèrdua de producció, i estableixen que la pèrdua de renda pot arribar a ser superior als 12 milions d'euros. Tant Montesó com el responsable del sector dels cítrics d'UP, Carlos Roig, han recordat que la davallada de producció, sobretot a les mandarines, suposarà també escurçar la campanya que podria acabar-se a mitjans desembre. "Això també vol dir menys necessitat de temporers amb tot el que suposa", han afegit. Respecte les taronges, la davallada de producció no es preveu tan gran i s'estima entorn a un 5% respecte l'anterior, amb 35.200 tones, i un 25% menys que en les tres darreres campanyes. Davant d'això i de plantejar perspectives de futur com els plans de reconversió varietal, el sindicat ha reclamat al Departament que convoquin una taula sectorial dels cítrics per abordar la situació del sector.

Summary: Unió de Pagesos vol que la Reserva de la Biosfera sigui una "oportunitat" pels cítrics de l'Ebre


La Comissió Europea ha multat aquest dimarts amb la xifra rècord de 2.916 milions d’euros els grans fabricants de camions per crear un càrtel. Les empreses Volvo/Renault, MAN, Daimler, Iveco i DAF van col·laborar durant 14 anys per pactar preus i fins i tot es van coordinar per fer pagar als consumidors els costos de complir amb els estàndards mediambientals. L’alemanya MAN, que va revelar l’existència del càrtel, esquiva la multa. “És inacceptable que MAN, Volvo/Renault, Daimler, Iveco i Daf, que representen 9 de cada 10 camions mitjans i grans produïts a Europa, formessin un càrtel en comptes de competir”,  ha assegurat la comissària Margrethe Vestager.   La responsable de Competència de la Comissió Europea ha assenyalat que la multa envia “un missatge clar a les empreses que els càrtels són inacceptables” a la Unió Europea. “És la multa més elevada imposada mai a un càrtel”, ha explicat Vestager, matisant que la quantitat és el doble de la més sanció més alta introduïa fins ara. Segons la comissària, la quantitat està vinculada al pes del sector, i al fet que el càrtel va durar de forma continuada durant 14 anys.  En concret, la investigació sobre el sector del camions afecta la producció dels vehicles que pensen entre 6 i 16 tones i els de més de 16 tones. La CE ha comprovat, ja que totes les empreses han admès l’existència del càrtel, que les companyies pactaven el preu de fàbrica dels camions, que és la base a partir de la qual després, a cada estat, s’ajusta el preu final pel consumidor. A més, van coordinar-se pel moment d’introduir les tecnologies sobre emissions mediambientals, així com també per traslladar els seus costos als compradors.  El càrtel afectava l’Espai Econòmic Europeu, que inclou la UE i Islàndia, Noruega i Liechestein, i va durar durant 14 anys, des del 1997 fins al 2011, quan la Comissió va començar les inspeccions a les empreses. Les trobades entre les companyies es feien a nivell “de direcció, a vegades als marges de les fires comercials o altres esdeveniments” i es completaven “amb converses telefòniques”. A partir del 2004, explica la CE, “el càrtel s’organitzava a través dels subsidiaris alemanys dels productors de camions, intercanviant la informació electrònicament”.  La investigació de la CE també va comportar l’obertura d’un expedient per Scania, que tot i això no forma part d’aquesta primera multa. La investigació per aquesta companyia, per tant, continua, ja que ha decidit no arribar a un acord amb Brussel·les i la seva multa es podria anunciar més endavant.  L’empresa MAN, que va informar de l’existència del càrtel, s’ha estalviat una sanció de 1.200 milions d’euros. Volvo/Renault haurà de pagar 670 milions d’euros, Daimler 1.008 milions, Iveco 494 milions i DAF 752 milions.

Summary: La CE multa amb 2.926 milions d’euros els grans fabricants de camions per crear un càrtel


L’informe Nielsen calcula que les marques del país representen un terç del consum total ACN Barcelona.-Els vins amb Denominació d’Origen (DO) catalana lideren el mercat a Catalunya l’any 2015, amb una quota de mercat del 32,51%, segons les dades de l’informe Nielsen encarregat per l’Institut Català de la Vinya i el Vi (INCAVI), que s’han publicat aquest dijous. Aquest lideratge té lloc principalment al canal alimentació, mentre que al canal hostaleria mantenen el segon lloc. Tot i que en relació amb el període anterior la quota de mercat s’ha reduït en  1,01 punts percentuals (s’ha passat del 33,52% al 32,51%) i el volum de vendes ha disminuït un 0,54% (passant de 14.512 a 14.433 milers de litres), el conjunt de les DO catalanes assoleixen la primera posició per segon any consecutiu. En els darrers tres anys, el conjunt de les DO catalanes han augmentat la seva quota de mercat en 2,67 punts percentuals, passant del 29,84% l’any 2013 a 32,51% l’any 2015. El volum de vendes també presenta un creixement del 17,72%, passant de 12.260 a 14.433 milers de litres.   Si segreguem aquestes dades, en el canal alimentació es repeteix el lideratge aconseguit l’any 2014 amb una quota del 32,48% i per tercer any consecutiu es manté la primera posició. En els darrers tres anys, el conjunt de les DO catalanes han augmentat la seva quota de mercat en 1,79 punts percentuals, passant del 30,69% l’any 2013 al 32,48% l’any 2015. El volum de vendes també ha crescut en un 12,73%, passant de 8.533 a 9.619 milers de litres.   En el canal hostaleria, es manté la segona posició, amb una quota del 32,56% (disminueix  0,98 punts percentuals respecte l’any 2014). El volum de vendes s’ha incrementat en un 0,80%. En els darrers tres anys, les DO catalanes han augmentat  4,5 punts percentuals la quota de mercat i presenten un creixement de les vendes en volum del 29,20%, passant de 3.726 l’any 2013 a 4.814 milers de litres l’any 2015.

Summary: Les vendes de vi de DO catalanes lideren el mercat per segon any consecutiu a Catalunya


Els Mossos d'Esquadra investiguen la mort d'un home per apunyalament en una baralla al centre de Badalona (Barcelonès). Els fets han tingut lloc aquesta matinada, quan faltaven pocs minuts per la mitjanit, quan els agents han rebut un avís que hi havia una batussa en un carrer de la població. Quan els agents s’han desplaçat al lloc dels fets han pogut veure dues persones amb ferides d'arma blanca, una de les quals ha resultat morta. L'altre afectat ha estat traslladat a Can Ruti i ha quedat ingressat. Segons fonts de la investigació, la baralla ha estat entre ciutadans xinesos i la víctima mortal seria d'aquesta nacionalitat. La trifulga hauria començat dins d'un local i ha acabat fora al carrer. L'Àrea d’Investigació Criminal de la Regió Policial Metropolitana Nord s’ha fet càrrec de les investigacions i la jutgessa de guàrdia ha decretat el secret de les actuacions.

Summary: Un mort per apunyalament en una baralla al centre de Badalona


L'Ajuntament de Barcelona ha assegurat que la ciutat està preparada per fer "el millor MWC de la història". Així ho ha manifestat el tinent d'alcaldia d'Economia, Treball, Competitivitat i Hisenda, Jaume Collboni, prèviament a la reunió del Comitè Estratègic Institucional del MWC 2020. L'òrgan s'ha reunit diverses vegades amb l'objectiu de garantir el correcte desenvolupament del congrés durant l'edició d'enguany. "Tot està preparat, tot està coordinat, tots els escenaris estan previstos i en aquests moments no hi ha risc que res no pugui perjudicar el MWC", ha afirmat Collboni. En total, més de 500 empreses catalanes participen en l'esdeveniment i el 96,4% de tots els assistents recomanarien la visita, una "dada clau que dona confiança en el futur". El Comitè Estratègic Organitzador del MWC 2020 es va crear des de la primera tinència de l'Ajuntament de Barcelona com a un òrgan de coordinació institucional per "crear el millor MWC de la història". En la seva intervenció al Saló de la Ciutat del consistori barceloní, Collboni ha valorat "un MWC on la notícia sigui allò que passi dins del congrés i no tant si està a Barcelona, per quant temps o si hi ha conflictes al voltant de l'esdeveniment".  La continuïtat del congrés de telefonia mòbil a la ciutat catalana ha estat molt comentada en els darrers dies, especialment després que la presidenta de la Comunitat de Madrid, Isabel Díaz Ayuso, manifestés la voluntat de traslladar-lo a la capital espanyola. En qualsevol cas, el MWC té un contracte de permanència a Barcelona fins al 2023. El Comitè Executiu Organitzador impulsat per l'Ajuntament de Barcelona ha sumat sinèrgies entre els diferents serveis municipals, administracions i institucions per "garantir l'excel·lència organitzativa de l'esdeveniment". A la reunió hi participen l'Ajuntament de Barcelona; l'Ajuntament de l'Hospitalet de Llobregat; la Generalitat de Catalunya; la sotsdelegació del govern espanyol; la Fundació Mobile World Capital; Fira de Barcelona; Aeroport de Barcelona - El Prat; Transports Metropolitans de Barcelona; la Cambra de Comerç i Navegació de Barcelona, així com el Gremi de Restauració i el Consell de Gremis.  La reunió d'aquest divendres ha clos un calendari de trobades iniciat el mes de desembre i finalitzarà amb dues taules operatives diàries dels diferents serveis durant el congrés, que se celebra la darrera setmana de febrer. "Avui podem dir que, si tot va bé, aquesta edició no ha de tenir cap problema organitzatiu, ni de mobilitat, ni de seguretat", ha reiterat Collboni.  El primer tinent d'alcalde ha reconegut el risc davant "una ciutat oberta" però ha garantit que, "pel que fa les possibilitats de les institucions, i l'Ajuntament de Barcelona en especial, tot està previst". El MWC, en xifres  En referència a la contribució del MWC a la ciutat, el congrés de telefonia mòbil "ajuda" les més de 500 empreses catalanes que hi participen. De fet, l'esdeveniment disposa d'un pavelló habilitat dins el recinte on les companyies del territori realitzen fins a 1.400 reunions de primer contacte amb firmes internacionals, segons dades del consistori.   El 32% dels assistents arriben a acords amb altres empreses durant l'esdeveniment. La valoració dels enquestats és, per tant, que el congrés representa una "oportunitat" a l'hora d'aconseguir noves aliances i "genera oportunitats de negoci i connexions" en l'ecosistema empresarial de la capital catalana.  Pel que fa a l'experiència de client, el 96,4% dels assistents recomanaria la visita al congrés. Segons Collboni, es tracta d'una "dada clau que dona confiança en el futur". Pel consistori, el MWC potencia la marca Barcelona i posiciona la ciutat com un destí atractiu per invertir-hi.  El primer tinent d'alcalde també s'ha referit a la voluntat de l'Ajuntament de fer del MWC "un esdeveniment de ciutat". En aquest context, ha valorat el paper d'organitzacions com Mobile World Capital Barcelona a l'hora de treballar pel desenvolupament de les TIC i ha reivindicat el talent femení en el sector tecnològic.

Summary: L'Ajuntament de Barcelona assegura que "no hi ha risc que res pugui perjudicar" el MWC


Centres d'atenció primària (CAP) específics per a pacients amb símptomes compatibles amb la covid-19 o mantenir un doble circuit com es fa ara als equipaments de salut. Són dues de les propostes que els experts de Sanitat plantegen, segons ha explicat aquest diumenge el director del Centre de Coordinació d'Alertes i Emergències Sanitàries, Fernando Simón. Els experts han lliurat un document amb recomanacions sanitàries per a l'estratègia de transició. També plantegen possibles cribratges de pacients a l'entrada de CAP i hospitals i demanen estocs d'equips de protecció individual (EPI) per a eventuals rebrots, així com suport als professionals sanitaris, sotmesos a un "període d'estrés físic i psicològic molt important" des de fa setmanes. Els experts de Sanitat han lliurat un document en què plantegen recomanacions per al procés de transició després de les primeres setmanes de la pandèmia del coronavirus, que ha obligat a confinar la població a casa i ha transformat per complet i en molts pocs dies el sistema sanitari. Simón ha reconegut que controlar per complet l'aparició d'eventuals rebrots en els propers mesos segurament no serà possible però l'objectiu ha de ser minimitzar-los al màxim.  Quatre capacitats bàsiques Els experts fixen quatre capacitats essencials que s'han de garantir per començar el procés de transició. D'entrada, els sistemes sanitaris han de tenir la capacitat assistencial i els recursos suficients per respondre a eventuals brots del virus, tant a nivell hospitalari com de l'atenció primària. En segon lloc, s'han de disposar dels sistemes de vigilància adequats per detectar ràpid casos sospitosos, aïllar-los i fer-ne seguiment, així com dels seus contactes.  També s'ha de tenir la capacitat per diagnosticar aquests casos, amb les proves corresponents, i per últim, garantir que es compleixen les mesures de protecció col·lectiva, com el distanciament entre persones en espais públics i les mesures d'higiene adequada, com el rentat de mans freqüent, entre altres.  Segons ha explicat Simón, el document planteja diverses propostes, que s'hauran de valorar per decidir si s'apliquen o no. Algunes giren entorn sobre com reduir els riscs de contagis en els centres hospitalaris i de primària, amb CAP específics, dobles circuits d'entrada dels pacients o cribratges a les entrades, així com la teleassistència. Algunes d'aquestes mesures ja s'estan implementant en aquesta crisi sanitària, com consultes telefòniques o telemàtiques i circuits separats.   Sobre els tests massius: "No estem en aquest moment" Preguntat pels periodistes sobre proves per detectar el virus i serològiques (que mostren la resposta immunològica), estratègies clau en les properes setmanes, Simón ha tornat a frenar en el seu posicionament realitzar proves massives i indiscriminades en persones que no tenen símptomes. Entre altres motius, ha dit, per les dificultats d'interpretació dels resultats i per la necessitat de tenir processos sanitaris establerts al voltant d'aquests proves, com la capacitat de garantir atenció mèdica adequada si donen positiu i de seguiment dels seus contactes. "Si les proves no es controlen adequadament, no donaran la informació amb la seguretat amb què es vol rebre i en alguns casos generaran més dubtes", ha advertit el doctor Simón. "Quan hi hagi tests disponibles per fer-se de forma voluntària i en qualsevol lloc, ja es plantejarà aleshores si té sentit fer-los. Sens dubte ara mateix no estem en aquest moment i hem de vigilar", ha afirmat. El coordinador ha puntualitzat que un altre cas és la realització de tests massius en col·lectius concrets per raons determinades, com poden ser a les residències de gent gran. Simón ja va dir aquest dissabte, preguntat pels tests a empreses i futbolistes, que els tècnics del Ministeri no proposarien fer-ne en persones asimptomàtiques.

Summary: Experts de Sanitat plantegen CAP específics de covid-19, un doble circuit o cribrar els pacients a l'entrada del centre


La Policia Local de Manresa ha detingut, aquest dimarts a la matinada, a un veí de la ciutat de 23 anys per un presumpte delicte de robatori amb força en grau de temptativa. Segons explica el cos policial, els fets han tingut lloc a quarts de dues, quan una patrulla, que estava aturada entorn del carrer Doctor Esteve, va sentir un fort cop. En apropar-se al lloc, els agents van veure un vehicle estacionat amb el vidre trencat i, al costat, el suposat autor que, en veure'ls, va fugir. Els agents el van perseguir fins a detenir-lo al carrer Sarret i Arbós.

Summary: La Policia Local de Manresa enxampa 'in fraganti' un home que intentava robar a l'interior d'un vehicle


Un equip d'investigadors ha confirmat la presència de l'abella gegant de la resina, una espècie que prové de l'Àsia, en cinc punts de Catalunya. Aquest tipus d'abella pot arribar a mesurar 2,5 cm i fa el niu a base de resina, argila i petits trossos de fusta en forats que troba en els troncs o totxanes. De tota manera, aquest insecte és solitari i no forma colònies com l'abella de la mel. A més, un investigador del Centre de Recerca Ecològica i Aplicacions Forestals (CREAF), Carlos Hernández-Castellano, ha destacat que l'abella de la resina és inofensiva per als humans però ha avisat que "ens pot picar si se sent amenaçada". A causa de les seves dimensions, de lluny es pot confondre amb la vespa asiàtica. Les abelles gegants de la resina han aterrat a la Catalunya. Un equip d'investigadors ha confirmat la presència d'aquest tipus d'insecte de grans dimensions, que prové de l'Àsia, en dos punts d'Olot, dos punts més de Sant Celoni i un altre a la Garriga (Vallès Oriental). Aquest tipus d'abelles poden arribar a mesurar 2,5 cm. Construeixen els seus nius en forats dels troncs i totxanes a base de resina, argila i petits trossos de fusta. De fet, els experts asseguren que podria haver arribat a Europa a partir del comerç de fusta amb països com la Xina i el Japó. A diferència de les abelles de la mel, aquesta espècia és molt solitària i no viu en colònies. Segons un investigador del Centre de Recerca Ecològica i Aplicacions Forestals (CREAF), Carlos Hernández-Castellano, això comporta que sigui una espècie inofensiva per als humans. El fet de viure en solitari els converteix en animals més cautelosos a l'hora d'atacar, ja que "la mort de la mare seria catastròfica per a la descendència". Tot i així, Hernández-Castellano avisa que l'abella de la resina "ens pot picar si se sent amenaçada". Confusions amb la vespa asiàtica Les dimensions de l'abella gegant de la resina pot comportar algunes confusions de lluny amb una vespa asiàtica. De tota manera, un dels investigadors del CREAF, Constantí Stefanescu, ha matisat que aquest tipus d'abella "té pèls que li serveixen per transportar el pol·len" com la resta d'espècies d'aquest insecte, mentre que les vespes no tenen aquesta pilositat. Stefanescu ha apuntat que també es poden diferenciar pels hàbits. Mentre que les abelles s'alimenten del pol·len i del nèctar de les flors, les vespes s'alimenta d'altres insectes i viuen en colònies dins els ruscos que construeixen. Una abella que ha arribat per quedar-se Els dos investigadors apunten que aquesta espècia d'abella hauria arribat a Catalunya ara fa un any i ja s'hi ha establert. A més, tot fa pensar que s'expandirà per tota la península Ibèrica, ja que pot crear un niu en qualsevol forat i això fa que es pugui moure amb certa facilitat. A més, els dos investigadors apunten que malgrat que l'abella provinent de l'Àsia tingui una predilecció per alimentar-se de l'acàcia del Japó, també es ho pot fer fàcilment del pol·len d'altres plantes autòctones. Això garantiria la seva supervivència en terres catalanes. Una abella que no competeix amb les espècies autòctones Els membres de CREAF asseguren que "en altres sistemes on l'abella gegant de la resina és exòtica s'han detectat molts pocs casos de competència directa amb abelles autòctones". Aquest és un dels principals trets diferencials de l'expansió d'altres insectes, com ara les vespes asiàtiques que estan provocant una alta mortalitat en les abelles de la mel. De tota manera, Hernández-Castellano ha garantit que l'alta capacitat de reproducció i dispersió de les noves abelles és tan alta que "són pràcticament impossibles d'eradicar". El que sí que recomana l'investigador és evitar plantes exòtiques en jardins i parcs públics com ara l'acàcia del Japó. Hernández-Castellano ha reblat que l'acàcia del Japó facilita la introducció de les abelles de la resina, però a més "és una espècie tòxica que ha provocat casos de mortalitat en abelles autòctones".

Summary: Detecten una espècie d'abella gegant de la resina provinent de l'Àsia a Catalunya


El coordinador general del PPC, Xavier García Albiol, ha explicat aquest dilluns, a les portes de la campanya electoral per al 26-J, que vol recuperar la reivindicació dels populars per que Espanya “augmenti la seva presència” a Catalunya. El líder del PPC ha concretat poc, però ha assegurat que la proposta –que ja ha fet arribar al govern de l’Estat- passa per fer venir a Barcelona partits de la selecció espanyola de futbol i bàsquet, per portar a Catalunya exposicions i actes culturals de personatges referents de la cultura espanyola, i incrementar els actes que fomentin i “recuperin” el “sentiment de pertinença a Espanya” entre els catalans. La idea, que ja va llençar la presidenta del PPC, Alícia Sánchez-Camacho, sense èxit, pretén ser un dels punts forts de la proposta del PPC per a la precampanya de les eleccions del 26-J, i amb aquesta estratègia Albiol intentarà contrarestar “el foment de l’odi a Espanya” que atribueix als independentistes.  “És urgent i prioritari”. Amb aquests qualificatius, Xavier García Albiol ha definit l’estratègia que reclama perquè a Catalunya es “visualitzi més i millor presència d’Espanya”. Segons el popular, es tracta de “recuperar el sentiment de pertinença a Espanya”. “No parlo de penjar més banderes espanyoles o més grosses als llocs oficials, ni d’obrir més departaments o delegacions de ministeris, sinó de tenir més presència del que significa Espanya des del punt de vista cultural, social, mediàtic i esportiu”, ha explicat.  Es tracta, doncs, de la mateixa proposta que ja van fer anys enrere Sánchez-Camacho o el mateix Albiol en acabar de ser proclamat candidat a la Generalitat, i que no van ser ben acollides per part del govern de Mariano Rajoy, deixant-les morir sense cap èxit. Amb tot, el líder actual del PPC recupera ara aquesta estratègia a les portes d’unes noves eleccions al Congrés i al Senat, i assegura que la vicepresidenta, Soraya Sáenz de Santamaría, li ha donat el seu vistiplau i ha recollit el seu prec per treballar-hi.  En aquest sentit, Albiol no ha volgut concretar massa com es materialitzaria aquest increment de presència a Catalunya, però ha detallat que passaria per “donant visibilitat a exposicions de Cervantes per exemple, o partits de la selecció espanyola, o tenir presència fixa en l’àmbit cultural i social de diferents estaments que representen a Espanya”. “Recuperar la presència que és normal a altres parts d’Espanya”, ha afegit.  Amb això, Albiol s’ha volgut avançar a les veus crítiques que pugui rebre des del món sobiranista i ha negat que la seva estratègia sigui “la de voler espanyolitzar Catalunya, sinó que és que Espanya estigui present a Catalunya”.   “L’odi a Espanya” i la pobresa energètica I és que el popular culpa en gran part als independentistes i nacionalistes catalans d’haver-se aprofitat de “la baixada de presència” de l’Estat per fomentar la seva ideologia. En aquest sentit, Albiol ha assegurat que sobretot des de CDc i JxSí darrerament s’està “generant odi cap a Espanya” quan “es culpa el govern espanyol de tot el que no va bé, com amb temes com la pobresa energètica o els desnonaments”. Això ho ha lligat Albiol amb la cimera que dimarts tindrà el president de la Generalitat, Carles Puigdemont, amb  agents socials i partits polítics sobre pobresa energètica i polítiques d’habitatge. Per al popular, el president està intentant “aprofitar la seva mala gestió” per “culpar de tot a Espanya”, quan en realitat “no fa bé la seva feina i té pendents 4 milions d’euros assignats per a aquestes qüestions que no ha gastat”.  “Demà vull veure quin pla té el president per a aquests quatre milions. Ara l’excusa de ‘el govern d’Espanya no em deixa’ ja no li serveix. El govern no recorre les mesures de pobresa energètica”, ha sentenciat al líder del PPC, que ha justificat que en canvi sí s’hagin recorregut al TC parts de la llei catalana que incidia en les polítiques d’habitatge per evitar que s’apliquin “normes pròpies de Veneçuela”. “Mentre el president faci demagògia amb les necessitats i misèries dels que pitjor ho estan passant, estan donant una bossa d’oportunitats a partits com Podem. Si segueixen amb la mateixa direcció, a qui fan el joc és a Podem”, ha retret a Puigdemont i el seu Govern.

Summary: Albiol recupera per al 26-J la reivindicació d’augmentar la “presència d’Espanya” a Catalunya


Els serveis jurídics del Parlament han avisat Junts per Catalunya (JxCat) que els escrits de Carles Puigdemont, Jordi Sànchez, Josep Rull i Jordi Turull, en què es reafirmaven en la delegació de vot en el diputat Albert Batet, "no s'adeqüen al contingut de la resolució adoptada pel Ple de la Cambra el 2 d'octubre", que exigia una designació, perquè "es limiten" a "posar en coneixement" de la Mesa del Parlament que serà el portaveu de JxCat el qui continuï votant "en representació" d'ells. "En cap cas, doncs" –continua el dictamen del serveis jurídics encarregat aquesta tarda pel president del Parlament, Roger Torrent- els escrits "s'acullen a la facultat prevista" en aquella resolució de "designar" un altre membre del grup perquè exerceixi els seus drets parlamentaris.

Summary: Els lletrats del Parlament avisen JxCat que l'escrit dels diputats suspesos "no s'adequa" a l'acord del ple